作者：无名氏
词牌/韵律：望远行

paragraphs: 重阴未解，又早是、年时梅花争绽。
暗香浮动，疏影横斜，月淡水清亭院。
好是前村，雪里一枝开处，昨夜东风布暖。
动行人、多少离愁肠断。
凝恋。
天赋自然雅态，似寿阳、初匀粉面。
故人折赠，欣逢驿使，只恐陇头春晚。
寄与高楼，休学龙吟三弄，留取琼花烂熳。
正有人、同倚阑干争看。